ANC sal Mashaba na etiekkomitee verwysHerman Mashaba. Foto: http://blacklikeyou.co.za/ Die ANC in Johannesburg het Herman Mashaba, uitvoerende burgemeester, daarvan beskuldig dat hy raadsreëls oortree omdat hy aan die publiek bekend gemaak het dat die party ŉ mosie van wantroue teen hom ingedien het. Jolidee Matongo, streekswoordvoerder van die ANC, het gesê die party het kennis geneem van ŉ verklaring wat deur Mashaba uitgereik is rakende die mosie van wantroue teen hom, asook ŉ mosie van wantroue in Vasco da Gama, die speaker van die raad. “[Mashaba se] mediaverklaring oor hierdie saak is teen die reëls van die raad. Die reëls van die raad stel dit dat dokumente nie bekend gemaak mag word totdat daar tydens ŉ raadsvergadering, wat oop is vir die publiek, daaroor gedebatteer is nie,” het Matongo gesê. “Die ANC sal aan die speaker skryf om te versoek dat burgemeester Mashaba na die etiekkomitee verwys word vir dissiplinêre aksie teen hom vir oortreding van die reëls van die raad.” Mashaba, wat ŉ lid van die DA is, het vroeër Donderdag gesê die ANC het Woensdag ŉ mosie van wantroue teen hom ingedien. Hy het gesê die mosie “is die manewales van ’n desperate party wat probeer om vrede te maak met sy nuwe rol as die opposisie”. Hy het ook gesê die ANC het aangevoer finansiële probleme in die stad is sy hoofrede vir die indiening van die mosie. Die ANC het in reaksie hierop bevestig dat die mosies van wantroue ingedien is. “Die meriete vir die mosies sal tydens die raadsvergadering ter tafel gelê word. Ons raai burgemeester Mashaba aan om sy argumente vir die raadsvergadering te hou. Ons bedank burgemeester Mashaba dat hy die uitdaging aanvaar om die mosies te debatteer en daaroor te stem.”